บลจ.บัวหลวง เพิ่มทุน BKD เป็น 2 หมื่นลบ.
บลจ.บัวหลวง เพิ่มทุน “บัวแก้วปันผล” อีก 1 หมื่นลบ. เป็น 2 หมื่นลบ.
23 เม.ย. 2560

นางสาววิภารัตน์ เสร็จกิจ Deputy Managing Director,  Head of Product Management บริษัทหลักทรัพย์จัดการกองทุนรวม บัวหลวง จำกัด หรือ บลจ.บัวหลวง เปิดเผยว่า บลจ.บัวหลวง ได้รับอนุมัติจากสำนักงาน ก.ล.ต. ให้เพิ่มทุนกองทุนเปิดบัวแก้วปันผล (BKD) อีก 10,000 ล้านบาท เป็นที่เรียบร้อยแล้ว เมื่อปลายเดือนมีนาคมที่ผ่านมา ทำให้ปัจจุบันกองทุนมีขนาดเงินทุนที่จดทะเบียนไว้กับสำนักงาน ก.ล.ต. เพิ่มเป็น 20,000 ล้านบาท เรียบร้อยแล้ว
“ในช่วงภาวะดอกเบี้ยทรงตัวในระดับที่ต่ำแบบนี้ ทำให้ผู้ลงทุนแสวงหาทางเลือกอื่นที่น่าจะให้ผลตอบแทนที่ดีกว่า บัวแก้วปันผลจึงเป็นอีกทางเลือกหนึ่งในการลงทุน โดยกองทุนนี้เน้นลงทุนในหุ้นที่มีปัจจัยพื้นฐานดี มีแนวโน้มการเติบโตทางธุรกิจสูง ตามแนวคิดและกระบวนการคัดเลือกหุ้นของกองทุนบัวหลวงที่ได้รับการยอมรับจากผู้ลงทุน มีนโยบายการจ่ายปันผลในอัตราสูงถึงร้อยละ 95 จากกําไรสะสม หรือกําไรสุทธิจากการดําเนินงานในงวดนั้น ทั้งนี้จะพิจารณาการจ่ายปีละ 2 ครั้ง ทุกรอบ 6 เดือน จึงเป็นที่นิยมของผู้ลงทุนที่ชื่นชอบการลงทุนที่มีโอกาสได้รับผลตอบแทนคืนระหว่างการลงทุน ทำให้มีขนาดกองทุนเติบโตต่อเนื่องโดยเฉพาะในช่วงต้นปี 2560 ที่ผ่านมา” นางสาววิภารัตน์ กล่าว
ทั้งนี้ กองทุนบัวแก้วปันผล เป็น 1 ใน 3 กองทุนที่ได้รับการเสนอชื่อเข้าชิงรางวัลกองทุนยอดเยี่ยม ประเภทกองทุนหุ้นขนาดใหญ่ ในงานประกาศผลรางวัล Morningstar Thailand Fund Awards 2017 เมื่อเดือนมีนาคมที่ผ่านมา โดยอีก 2 กองทุนที่เข้าชิงรางวัล ได้แก่ กองทุนเปิดบัวหลวงร่วมทุน และกองทุนเปิดบัวแก้ว ของกองทุนบัวหลวงเช่นกัน